Document ID: 32009D0459

Reference:
13.6.2009
SK
Úradný vestník Európskej únie
L 150/8
ROZHODNUTIE RADY
zo 6. mája 2009
o poskytnutí strednodobej finančnej pomoci Spoločenstva Rumunsku
(2009/459/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 332/2002 z 18. februára 2002, ktorým sa zavádza systém strednodobej finančnej pomoci pre platobné bilancie členských štátov (1), a najmä na jeho článok 3 ods. 2,
so zreteľom na návrh Komisie predložený po konzultácii s Hospodárskym a finančným výborom (HFV),
keďže:
(1)
Rozhodnutím Rady 2009/458/ES (2) sa rozhodlo o poskytnutí vzájomnej pomoci Rumunsku.
(2)
Napriek očakávanému zlepšeniu stavu bežného účtu Komisia, Medzinárodný menový fond (MMF) a rumunské orgány odhadovali v marci 2009 potreby Rumunska na financovanie z vonkajších zdrojov v období do prvého štvrťroka 2011 na 20 miliárd EUR, keďže vzhľadom na nedávny vývoj na finančnom trhu by sa bilancia kapitálového a finančného účtu mohla výrazne zhoršiť.
(3)
Je vhodné poskytnúť Rumunsku podporu Spoločenstva v sume až do 5 miliárd EUR v rámci systému strednodobej finančnej pomoci pre platobné bilancie členských štátov, zriadeného nariadením (ES) č. 332/2002. Táto pomoc by sa mala poskytnúť spolu s pôžičkou od MMF vo výške 11,443 miliardy ZPČ (približne 12,95 miliardy EUR) v rámci dohody o pohotovostnom úvere, ktorej schválenie sa očakáva 6. mája 2009. Svetová banka takisto súhlasila s tým, že poskytne Rumunsku pôžičku vo výške 1 miliardy EUR, a Európska investičná banka (EIB) a Európska banka pre obnovu a rozvoj (EBOR) poskytnú ďalšiu podporu v celkovej výške 1 miliardy EUR.
(4)
Túto pomoc Spoločenstva by mala riadiť Komisia. Špecifické podmienky hospodárskej politiky dohodnuté s orgánmi Rumunska po konzultácii s HFV by sa mali ustanoviť v memorande o porozumení. Podrobné finančné podmienky by mala ustanoviť Komisia v zmluve o úvere.
(5)
Komisia by v spolupráci s HFV mala v pravidelných intervaloch prostredníctvom pracovných návštev a pravidelného podávania správ príslušnými orgánmi overovať, či sú splnené podmienky hospodárskej politiky, na ktoré je pomoc viazaná.
(6)
Komisia bude po celý čas vykonávania programu poskytovať aj ďalšie politické poradenstvo a technickú pomoc v konkrétnych oblastiach.
(7)
Bez toho, aby bol dotknutý článok 27 protokolu o štatúte Európskeho systému centrálnych bánk a Európskej centrálnej banky, Európsky dvor audítorov má právo vykonávať akékoľvek finančné kontroly alebo audity, ktoré v súvislosti s riadením tejto pomoci považuje za potrebné. Komisia vrátane Európskeho úradu pre boj proti podvodom má právo vyslať svojich vlastných úradníkov alebo riadne splnomocnených zástupcov, aby vykonali technické alebo finančné kontroly alebo audity, ktoré považuje za potrebné v súvislosti s riadením tejto strednodobej finančnej pomoci Spoločenstva.
(8)
Nezávisle od trvania a rámca programu pomoci Komisia bude tiež uplatňovaním existujúcich príslušných postupov vrátane mechanizmu spolupráce a overovania pokračovať v monitorovaní pokroku v oblastiach prispievajúcich k transparentnosti a účinnosti verejných výdavkov, najmä v oblasti súdnictva a implementácie štrukturálnych fondov, aby napomohla Rumunsku posilniť účinok pomoci Spoločenstva.
(9)
Pomoc by sa mala poskytnúť so zreteľom na podporovanie udržateľnosti platobnej bilancie v Rumunsku, čím by sa prispelo k úspešnému vykonávaniu vládneho programu hospodárskej politiky,
PRIJALA TOTO ROZHODNUTIE:
Článok 1
1.   Spoločenstvo dá Rumunsku k dispozícii strednodobý úver vo výške maximálne 5 miliárd EUR pri maximálnej priemernej dobe splatnosti sedem rokov.
2.   Finančná pomoc Spoločenstva je k dispozícii počas troch rokov počnúc prvým dňom po dni, kedy toto rozhodnutie nadobudne účinnosť.
Článok 2
1.   Pomoc riadi Komisia spôsobom konzistentným so záväzkami Rumunska a odporúčaniami Rady, najmä odporúčaniami pre jednotlivé krajiny v kontexte vykonávania národného programu reforiem, ako aj konvergenčného programu.
2.   Komisia sa po konzultácii s HFV dohodne s rumunskými orgánmi na špecifických podmienkach hospodárskej politiky, na ktoré je finančná pomoc viazaná, ako sa ustanovuje v článku 3 ods. 5. Tieto podmienky sa ustanovia v memorande o porozumení konzistentnom so záväzkami a odporúčaniami uvedenými v odseku 1. Podrobné finančné podmienky ustanoví Komisia v zmluve o úvere.
3.   Komisia v spolupráci s HFV pravidelne overuje, či sú splnené podmienky hospodárskej politiky, na ktoré je pomoc viazaná. Rumunské orgány na tento účel dajú Komisii k dispozícii všetky potrebné informácie a v plnom rozsahu s ňou spolupracujú. Komisia priebežne informuje HFV o možnom refinancovaní pôžičiek alebo reštrukturalizácii finančných podmienok.
4.   Rumunsko musí byť pripravené prijať a vykonávať ďalšie konsolidačné opatrenia na zaistenie makrofinančnej stability, ak také opatrenia budú počas programu pomoci potrebné. O prijatí akýchkoľvek ďalších opatrení sa rumunské orgány s Komisiou vopred poradia.
Článok 3
1.   Komisia sprístupní finančnú pomoc Spoločenstva Rumunsku prostredníctvom najviac piatich splátok, ktorých výška sa ustanoví v memorande o porozumení.
2.   Prvá splátka sa uvoľní až vtedy, keď zmluva o úvere a memorandum o porozumení nadobudnú účinnosť.
3.   Ak to bude potrebné na financovanie úveru, povoľuje sa obozretné používanie úrokových swapov s protistranami najvyššej úverovej kvality.
4.   Komisia rozhodne o uvoľnení ďalších splátok, až keď získa stanovisko HFV.
5.   Uhradenie každej ďalšej splátky sa uskutoční na základe uspokojivého vykonávania nového hospodárskeho programu rumunskej vlády, ktorý sa má zahrnúť do konvergenčného programu Rumunska, národného programu reforiem a konkrétnejšie na základe špecifických podmienok hospodárskej politiky ustanovených v memorande o porozumení. Patria sem okrem iného tieto podmienky:
a)
prijať jasne vytýčený strednodobý fiškálny program navrhnutý na zníženie celkového deficitu verejných financií do roku 2011 na úroveň neprevyšujúcu referenčnú hodnotu podľa Zmluvy o ES vo výške 3 % HDP;
b)
prijať a vykonať zmenený a doplnený rozpočet na rok 2009 (do druhého štvrťroka 2009), a to s cieľom dosiahnuť celkový deficit verejných financií v maximálnej hodnote 5,1 % HDP podľa ESA 95;
c)
znížiť mzdové výdavky vo verejnom sektore v nominálnom vyjadrení v porovnaní s výsledkom dosiahnutým v roku 2008 formou rezignácie na zvyšovanie miezd vo verejnom sektore (celkovo vo výške 5 % v nominálnom vyjadrení) plánovanej na rok 2009 (alebo ďalšími rovnocennými škrtmi v oblasti zamestnanosti) a znížiť zamestnanosť vo verejnom sektore vrátane nahradením len jedného zo siedmich odchádzajúcich zamestnancov;
d)
ďalšie zníženia výdavkov na tovar a služby a dotácií pre verejné podniky;
e)
zlepšiť rozpočtové riadenie prijatím a zavedením záväzného strednodobého fiškálneho rámca, stanoviť obmedzenia pre revízie rozpočtu počas roka vrátane fiškálnych pravidiel a vytvoriť radu pre fiškálne záležitosti, ktorá bude vykonávať nezávislé a odborné preskúmavanie;
f)
reformovať systém odmeňovania vo verejnom sektore, okrem iného zjednotením a zjednodušením mzdových tabuliek, a reformovať systém prémií a príplatkov;
g)
reformovať kľúčové parametre dôchodkového systému prechodom na indexovanie dôchodkov spotrebiteľskými cenami, a nie mzdami, postupne upraviť vek odchodu do dôchodku za hranicu aktuálnych schválených plánov, najmä v prípade žien, a postupne zaviesť penzijné poistenie skupín zamestnancov verejného sektora, ktorí sú v súčasnosti z tohto poistenia vylúčení;
h)
zmeniť a doplniť zákony o bankovníctve a o konkurze tak, aby bolo možné včas a účinne reagovať v prípade, že banky sa dostanú do ťažkostí. Kľúčovým cieľom týchto zmien a doplnení bude posilniť právomoci správcov bánk, na ktoré bola uvalená nútená správa. Popri riešeniach problémov bánk by sa právomoci Národnej banky Rumunska (NBR) v oblasti nápravy mali posilniť ustanoveniami, ktoré jej umožnia vyžadovať, aby významní akcionári zvýšili svoj akciový kapitál a banku finančne podporili. Finančný dohľad sa posilní v súlade s príslušnými právnymi predpismi EÚ. Okrem toho sa zavedú požiadavky na podrobnejšie vykazovanie likvidity. Okrem toho by sa mali pozmeniť postupy aktivácie poistenia vkladov, aby sa zjednodušila a zrýchlila ich výplata. Podľa upravených právnych predpisov sa poistenie vkladov zaktivuje na základe rozhodnutia NBR v lehote 21 dní. Nakoniec, s cieľom zaručiť dostatočné zabezpečenie likvidity sa NBR zaviazala rozšíriť spektrum aktív prijateľných ako kolaterál. Vzhľadom na osobitné okolnosti by sa vo vhodnom čase mala zákonná minimálna úroveň kapitálovej primeranosti zvýšiť z 8 % na 10 %;
i)
opatrenia štrukturálnych reforiem v oblastiach odporúčaní pre jednotlivé krajiny vydané v kontexte lisabonskej stratégie. Budú sem patriť opatrenia na zlepšenie efektívnosti a účinnosti verejnej správy, zlepšenie kvality verejných výdavkov, lepšie využitie a vyššie absorbovanie finančných prostriedkov EÚ, zníženie administratívneho, fiškálneho a právneho zaťaženia podnikov a riešenie problému nelegálnej práce, takže sa rozšíri základ dane.
6.   S cieľom zaistiť plynulé zavádzanie podmienenosti programu a pomôcť napraviť nerovnováhy udržateľným spôsobom bude Komisia priebežne poskytovať poradenstvo a usmernenia v oblasti fiškálnej reformy, reformy finančného trhu a štrukturálnej reformy.
7.   Rumunsko otvorí v NBR osobitný účet na riadenie prijatej strednodobej finančnej pomoci Spoločenstva.
Článok 4
Toto rozhodnutie je určené Rumunsku.
Článok 5
Toto rozhodnutie sa uverejní v Úradnom vestníku Európskej únie.
V Bruseli 6. mája 2009
Za Radu
predseda
V. TOŠOVSKÝ
(1)  Ú. v. ES L 53, 23.2.2002, s. 1.
(2)  Pozri stranu 6 tohto úradného vestníka.

Summary:
Finančná pomoc Rumunsku
Finančná pomoc Rumunsku
ZHRNUTIE K DOKUMENTU:
Rozhodnutie 2009/459/ES – strednodobá finančná pomoc Rumunsku
Rozhodnutie 2011/288/EÚ – preventívna strednodobá finančná pomoc Rumunsku
Rozhodnutie 2013/531/EÚ – preventívna strednodobá finančná pomoc Rumunsku
AKÝ JE CIEĽ TÝCHTO ROZHODNUTÍ?
Ich cieľom je poskytnúť finančnú pomoc Rumunsku.
Európska únia (EÚ) a Medzinárodný menový fond (MMF) s podporou ďalších medzinárodných organizácií poskytli Rumunsku v rokoch 2009 až 2015 finančnú pomoc.
Základom pre opatrenie EÚ je nariadenie (ES) č. 332/2002, ktorým sa umožňuje poskytovať strednodobú finančnú pomoc krajinám EÚ, ktoré nie sú členmi eurozóny a ktoré majú problémy s platobnou bilanciou.
HLAVNÉ BODY
EÚ v roku 2009 súhlasila s tým, že Rumunsko by malo dostať finančnú pomoc na roky 2009 – 2011 až do výšky 20 miliárd EUR. Pomoc sa v súlade s nariadením (ES) č. 332/2002 spájala s prijatím opatrení hospodárskej politiky Rumunskom na obnovenie udržateľnej platobnej bilancie.
Finančné prostriedky poskytli:
EÚ: 5 miliárd EUR v rámci svojho programu pomoci v oblasti platobnej bilancie;
MMF
: približne 12,95 miliardy EUR na základe dohody o pohotovostnom úvere;
Svetová banka
: 1 miliardu EUR;
Európska investičná banka
 a Európska banka pre obnovu a rozvoj: spolu 1 miliardu EUR.
V roku 2011 súhlasila EÚ s tým, že poskytne Rumunsku preventívnu finančnú pomoc až do výšky 1,4 miliardy EUR na roky 2011 – 2013. V rozhodnutí sa potvrdzuje, že:
Rumunsko nebude žiadať o vyplatenie žiadnej splátky financovania, pokiaľ sa neocitne v ťažkostiach v súvislosti s jeho bežnou platobnou bilanciou alebo pohybmi kapitálu;
Európska komisia zohľadní každú žiadosť Rumunska o prijatie celého úveru alebo jeho časti vzhľadom na vykonávanie jeho programu hospodárskej reformy zo strany vlády;
pomoc predstavovala spoločné úsilie s MMF, ktorý poskytol sumu približne vo výške 3,6 miliardy EUR v rámci dohody o pohotovostnom úvere,
Svetová banka prisľúbila ďalšiu finančnú podporu.
V roku 2013 súhlasila EÚ s novým preventívnym programom v oblasti platobnej bilancie pre Rumunsko na roky 2013 – 2015. Prisľúbila sumu 2 miliardy EUR a MMF podobnú sumu. Cieľom bola podpora krajiny, pokiaľ ide o:
konsolidáciu makroekonomickej, fiškálnej a finančnej stability;
zvýšenie odolnosti ekonomiky a rastového potenciálu;
posilnenie administratívnej kapacity;
reformu daňovej správy, zlepšenie riadenia verejných financií a reštrukturalizáciu štátnych spoločností.
Finančná podpora v rámci programu na roky 2011 – 2013 a roky 2013 – 2015 nebola nikdy vyčerpaná.
Po dokončení tretieho programu v oblasti finančnej pomoci dňa 30. septembra 2015 EÚ začala s dohľadom po skončení programu dňa 1. októbra 2015. Tento dohľad:
je zameraný na program v oblasti platobnej bilancie na roky 2009 – 2011, v rámci ktorého zostáva neuhradených 3,5 miliardy EUR zo sumy 5 miliárd EUR vyplatených úverov;
zahŕňa pravidelné návštevy Rumunska s cieľom posúdiť ekonomickú, fiškálnu a finančnú situáciu krajiny;
bude pravdepodobne trvať až do mája 2018, kedy sa očakáva splatenie 70 % pôvodného úveru.
ODKEDY SA ROZHODNUTIA UPLATŇUJÚ?
Rozhodnutie Rady 2009/459 nadobudlo účinnosť 11. mája 2009.
Rozhodnutie Rady 2011/288/EÚ nadobudlo účinnosť 13. mája 2011.
Rozhodnutie Rady 2013/531/EÚ nadobudlo účinnosť 25. októbra 2013.
KONTEXT
Rada EÚ udelila vo februári 2002 EÚ právomoc poskytovať úvery členským krajinám, ktoré majú, alebo ktorým hrozia, ťažkosti s ich platobnými bilanciami alebo pohybmi kapitálu.
Táto finančná pomoc je dostupná iba pre krajiny, ktoré nepoužívajú euro.
Rumunsko prvýkrát požiadalo o pomoc v roku 2009 po tom, ako jeho mena klesla počas predchádzajúcich 15 mesiacov oproti euru o 30 % a jeho rozpočet a deficit bežného účtu rýchle rástol v dôsledku finančnej krízy.
Ďalšie informácie nájdete:
Pomoc Rumunsku v oblasti platobnej bilancie na webovom sídle Európskej komisie.
HLAVNÝ DOKUMENT
            
Rozhodnutie Rady 2009/459/ES zo 6. mája 2009 o poskytnutí strednodobej finančnej pomoci Spoločenstva Rumunsku (Ú. v. EÚ L 150, 13.6.2009, s. 8 – 10)
Následné zmeny rozhodnutia 2009/459/ES boli zapracované do pôvodného textu. Toto konsolidované znenie slúži len na dokumentáciu.
Rozhodnutie Rady 2011/288/EÚ z 12. mája 2011 o poskytnutí preventívnej strednodobej finančnej pomoci EÚ Rumunsku (Ú. v. EÚ L 132, 19.5.2011, s. 15 – 17)
Rozhodnutie Rady 2013/531/EÚ z 22. októbra 2013 o poskytnutí preventívnej strednodobej finančnej pomoci Únie Rumunsku (Ú. v. EÚ L 286, 29.10.2013, s. 1 – 3)
SÚVISIACE DOKUMENTY
            
Nariadenie Rady (ES) č. 332/2002 z 18. februára 2002, ktorým sa zavádza systém strednodobej finančnej pomoci pre platobné bilancie členských štátov (Ú. v. ES L 53, 23.2.2002, s. 1 – 3)
Pozri konsolidované znenie.
Posledná aktualizácia 30.01.2017